Regionsudvalgets udtalelse om "Forslag til Europa-Parlamentets og Rådets henstilling om europæisk samarbejde om evaluering af kvaliteten i skoleundervisningen"

(2000/C 317/18)

REGIONSUDVALGET har -

under henvisning til "Forslag til Europa-Parlamentets og Rådets henstilling om europæisk samarbejde om evaluering af kvaliteten i skoleundervisningen" [KOM(1999) 709 endelig udg. - 2000/0022 (COD)],

under henvisning til Rådets beslutning af 29. februar 2000 om i henhold til EF-traktatens artikel 149, 150 og den første paragraf i artikel 265 i traktaten om oprettelse af det Europæiske Fællesskab at anmode om Regionsudvalgets udtalelse,

under henvisning til præsidiets beslutning af 2. juni 1999 om at henvise det forberedende arbejde til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til Regionsudvalgets udtalelse af 16. januar 1997 om "De lokale og regionale myndigheders rolle i samarbejdet mellem uddannelsesinstitutioner og erhvervslivet" (CdR 346/96 fin)(1),

under henvisning til Regionsudvalgets udtalelse af 19. november 1997 om "Rådets henstilling om europæisk samarbejde til sikring af kvaliteten af de videregående uddannelser" (CdR 285/97 fin)(2),

under henvisning til Regionsudvalgets udtalelse (CdR 21/2000 rev. 1), som blev vedtaget af Underudvalg 7 den 5. maj 2000 med Else Købstrup (DK/ELDR) som ordfører, og

ud fra følgende betragtninger:

Ifølge Traktaten om oprettelse af Det Europæiske Fællesskab, artikel 149, kan Fællesskabet bidrage til udvikling af et højt uddannelsesniveau ved at fremme samarbejde mellem medlemsstaterne og evt. støtte og supplere denne indsats med fuld respekt for medlemsstaternes ansvar for undervisningsindholdet og opbygningen af uddannelsessystemerne samt deres kulturelle og sproglige mangfoldighed. Der er således ikke tale om nogen form for harmonisering af medlemsstaternes love og administrative bestemmelser.

Kvalitet i skoleundervisningen er i medlemsstaterne et prioriteret område. Rådet har på flere møder, senest den 20. november 1997 i Bruxelles, understreget betydningen heraf.

Kommissionen gennemførte i samarbejde med de kompetente myndigheder i medlemslandene samt Norge, Island og Lichtenstein et pilotprojekt om evaluering af kvaliteten i skoleundervisningen i årene 1997-1998. Formålet med pilotprojektet var at øge opmærksomheden på, at selvevaluering af undervisning er et nødvendigt fundament for udvikling af kvalitet. Pilotprojektets formål var endvidere at forbedre de eksisterende nationale procedurer og at give evalueringen en europæisk dimension. Pilotprojektet afdækkede en række metoder til selvevaluering og bidrog til udveksling af erfaringer på tværs af skoler og grænser.

Den endelige rapport om Kommissionens pilotprojekt om evaluering af skoler dokumenterede, at størstedelen af deltagerne i projektet havde udviklet nye metoder til selvevaluering, og at såvel de nye evalueringsmetoder som udvekslingen af erfaringer på tværs af skoler og grænser bidrog til udvikling og læring.

Undervisningsministrene besluttede på konferencen i Prag i juni 1998 at anmode Kommissionen om at etablere en arbejdsgruppe af nationale eksperter med henblik på at identificere en række kvalitetsindikatorer til at understøtte og som hjælp til at udarbejde nationale evalueringer. Ekspertgruppen har nu udarbejdet en liste bestående af 16 kvalitetsindikatorer ud fra tre kriterier: politisk relevans, sammenlignelighed og datavaliditet.

På grundlag af ovennævnte liste af indikatorer er udarbejdet "A European report of quality of education". Rapporten fremlægges for undervisningsministrene i Bukarest i juni 2000 -

på den 34. plenarforsamling den 14.-15. juni 2000 (mødet den 15. juni) enstemmigt vedtaget følgende udtalelse.

1. Regionsudvalgets synspunkter

1.1. Regionsudvalget ønsker indledningsvis at slå fast, at hensigten med evalueringsarbejde er, at skolerne hermed øger deres muligheder for innovation, udvikling og læring. Den fundamentale tænkning bag evaluering er således, at den er et nødvendigt afsæt for udvikling og læring, at et fremadrettet resultat forudsætter medejerskab hos de involverede, og at der gennem åbenhed og dialog skabes tillid og tryghed og ikke angst for kontrol.

1.2. Regionsudvalget ser i princippet positivt på Kommissionens forslag til henstilling om at styrke det europæiske samarbejde om evaluering af kvaliteten i skoleundervisningen. Regionsudvalget finder, at den europæiske dimension af evalueringen kan bestå i via erfaringsudveksling at drage fordel af landene og de regionale og lokale myndigheders forskellighed og derved opnå øget udvikling og læring. En europæisk stemme på det internationale niveau vedrørende evaluering kan endvidere medvirke til at bryde den amerikanske, canadiske og japanske dominans på evalueringsområdet.

1.3. Regionsudvalget understreger, at de lokale og regionale myndigheder i størstedelen af EU's medlemsstater har kompetence inden for skoleuddannelserne. De lokale og regionale myndigheder spiller en afgørende rolle i forbindelse med såvel førskole som grundskole og ungdomsuddannelse. Udviklingen har medført mere decentralisering, og i flere medlemsstater direkte brugerindflydelse via brugerbestyrelser. Endvidere fokuserer en række skolemyndigheder på udvikling af partnerskaber, således at også f.eks. det lokale erhvervsliv bidrager til og føler ansvar for udviklingen af kvaliteten af skoleundervisningen. Kvaliteten af undervisningen bør således udvikles og defineres nedefra af såvel forældre, lærere og skoleledere, de lokale og regionale myndigheder som af andre lokale og regionale aktører.

1.4. Regionsudvalget understreger, at metoder til måling af kvaliteten af undervisningen ikke kan ensrettes, da de afhænger af de opstillede målsætninger for undervisningen. Disse målsætninger afhænger helt af de forskellige forhold og vilkår i de enkelte medlemsstater og hos de regionale og lokale myndigheder. Skolepolitiske målsætninger er såvel nationalt som regionalt og lokalt definerede. Regionsudvalget understreger, at denne forskellighed bør respekteres.

1.5. Regionsudvalget finder, at såvel pædagogisk som ressourcemæssig benchmarking er positiv, så længe sammenligningerne bruges som afsæt til de lokale myndigheders og skolers eget arbejde med udvikling og læring. Alle erfaringer viser, at hvis evalueringer skal lykkes og dermed have den tilsigtede lærende og udviklende effekt, så skal de involverede parter have medejerskab til processen gennem en nedefra styret proces og ikke gennem topstyring.

1.6. Regionsudvalget understreger, at målet for enhver evaluering skal være at forbedre kvaliteten af undervisningen og dermed kvaliteten af skolerne. Derfor er det meget vigtigt, at skolerne lærer at omsætte resultaterne af evalueringerne til fremadrettede handlinger. Resultaterne skal ikke bruges til at rangordne skolerne eller til at kritisere enkelte skoler, idet dette vil ødelægge den nødvendige tillid mellem de involverede parter. Evaluering er et værktøj, skolerne kan anvende til at udnytte ressourcerne bedst muligt og til at udvikle og lære. Evalueringer er endvidere et godt grundlag for at udarbejde strategier, som kan øge skolernes evne til at tilpasse sig den lokale, regionale, nationale og internationale udvikling og forandring.

1.7. Erhvervslivet efterspørger både hårde og bløde kompetencer, hvorfor det er vigtigt, at eleverne erhverver sig begge dele. Derfor er der behov for udvikling af evalueringsmetoder, som kan anvendes til vurdering af såvel bløde som hårde kompetencer.

1.8. Under den lokale politiske proces, hvorunder målene for kvalitet fastsættes og evalueringerne beskrives, bør skolens brugere og øvrige interessenter involveres, herunder især forældre, men også de lokale ungdomsuddannelser, det lokale erhvervsliv m.v. Der skal være åbenhed og gennemsigtighed i hele processen. Der må ikke herske tvivl om, hvad resultaterne skal bruges til, hvem der "ejer" resultaterne og betingelserne for og omfanget af offentliggørelse. Regionsudvalget har ligeledes erfaringer med, at kontrolevalueringer ikke har en udviklende og lærende effekt. Tværtimod.

1.9. Regionsudvalget understreger, at målet for evaluering af kvalitet i skoler er at støtte en positiv udvikling med at forbedre kvaliteten af undervisningen og øge bevidstheden om en effektiv udnyttelse af ressourcerne. Regionsudvalget finder det positivt, at der mellem lokale og regionale områder på tværs af landene dannes netværk, hvor man inspirerer og lærer af hinanden.

1.10. Regionsudvalget erindrer om, at Fællesskabet i henhold til subsidiaritetsprincippet kun handler hvis og i det omfang, målene for den påtænkte handling ikke i tilstrækkelig grad kan opfyldes af medlemsstaterne. I forlængelse af de ovenfor fremførte holdninger til udvikling og organisering af skoleuddannelserne finder Regionsudvalget ikke, at EU's rolle vedrørende skoleuddannelse skal udvides eller intensiveres.

1.11. Regionsudvalget påpeger, at evalueringen bør omfatte skolens tilpasning til de nye teknologier og den undervisning, som eleverne tilbydes på dette felt.

2. Regionsudvalgets anbefalinger

(De følgende tal 1a), 1b) osv. henviser direkte til numrene i henstillingen)

2.1. Vedrørende henstillingerne til medlemsstaterne

2.1.1. Regionsudvalget ønsker at understrege, at gennemførelsen af gennemsigtige evalueringssystemer i realiteten kun er første skridt. Det næste er, at skolerne lærer at anvende resultaterne af evaluering som afsæt for at lære og udvikle.

2.1.2. (ad 1a)) Ud over at "bevare kvaliteten i undervisningen" bør der tilføjes "og udvikle kvaliteten i undervisningen". Kvalitetssystemer skal fremme evnen til at udvikle kvalitet. Udvikling af kvalitet kan bl.a. fremmes ved åbenhed over for erfaringer fra andre europæiske lande.

2.1.3. (ad 1b)) Den rigtige balance mellem selvevaluering og ekstern evaluering er vigtig. Regionsudvalget hilser det derfor velkomment, at dette anføres i henstillingen. Den eksterne evaluering kan anvendes som et spejl, selvevalueringen kan se sig selv i og derved holde sig på ret kurs. Gode eksterne samarbejdsparter giver inspiration til fortsat udvikling.

2.1.4. (ad 1c)) Regionsudvalget fremhæver, at det er af yderste vigtighed, at formålet med og betingelserne for evalueringerne er tydeliggjorte for alle aktører. Åbenhed, tillid og klare formålsbeskrivelser er nøgleord i den forbindelse.

2.1.5. (ad 2a) og 2b)) Regionsudvalget ønsker at fremhæve, at forskelligheden mellem medlemsstaternes skolesystemer er meget stor, hvorfor Regionsudvalget finder det uhensigtsmæssigt, hvis Kommissionen opfordrer til udarbejdelse af nationale standarder. Regionsudvalget finder, at det bør afgøres af skolemyndighederne i de enkelte medlemsstater, afhængigt af, hvor ansvar og kompetence for skoleuddannelsen er placeret. Spørgsmålet om, hvorvidt tilstedeværelsen af nationale standarder og kvalitetsindikatorer er den bedste måde at udvikle kvalitet i skolen på, må således være en politisk diskussion hos de lokale, regionale og statslige myndigheder. I 2a) finder Regionsudvalget, at ordet "overvåge" bør udgå. Det relaterer for meget til en uhensigtsmæssig kontrol.

2.1.6. (ad 3) Regionsudvalget finder det vigtigt at sikre et fælles ansvar for forbedring af skoler ved også at inddrage eksterne aktører såsom det lokale erhvervsliv. Det er for eksempel positivt, når erhvervslivet stiller relevante og tilstrækkelige praktikpladser til rådighed for skolens elever, herunder ikke mindst til elever af etnisk herkomst. Herigennem vil man kunne opnå den ikke ubetydelige virkning, at skolen i højere grad erhvervsrettes, hvorved den europæiske borgers overgang fra skole til erhverv lettes.

2.1.7. (ad 4a)) Regionsudvalget hilser det særdeles velkomment, at skolelederne nævnes som nøglepersoner i evalueringsprocesserne. Skolelederne er ikke blot katalysatorer, men også garanter for at sikre gennemførelsen af en god proces og et troværdigt resultat, der fremmer læring og kvalitetsudvikling. Derfor støtter Regionsudvalget en markering af arbejdsgiveransvaret i forbindelse med efteruddannelse af skolelederne med særligt henblik på indsigt i evalueringsarbejde og evnen til at kunne inspirere medarbejdere og stå i spidsen for konkrete evalueringer på skolerne.

2.1.8. (ad 4b)) Regionsudvalget finder netværksdannelse positiv. Såvel på det lokale niveau som mellem regioner og lande. At lære af egne og andres erfaringer er grundlaget for en lærende virksomhed. Af samme grund opfordrer Udvalget i forbindelse med punkt 5b) stærkt Kommissionen til at overveje økonomisk at støtte netværk samt andre fremtidige pilotprojekter på lokalt og regionalt niveau.

2.1.9. (ad 5a)) Ordet "fastlægge eksempler på god praksis" bør erstattes af "finde" eller "identificere eksempler på god praksis".

2.1.10. (ad 6b)) Regionsudvalget opfordrer til, at man er varsom i forbindelse med tilvejebringelse af sammenlignelige data, indikatorer og benchmarkreferencer. Hvis evalueringsarbejdet skal være forankret i en lokal og regional proces, og processen skal bruges til innovativ udvikling og læring, er nationale standarder ikke altid det mest hensigtsmæssige. Regionsudvalget udtrykker skepsis over for udvikling og udveksling af specifikke indikatorer. Det kræver dels et stort administrativt og bureaukratisk arbejde, og dels kan resultater målt ud fra sådanne indikatorer bruges til en uhensigtsmæssig rangordning af skolemyndighedernes arbejde, lokalt, regionalt og nationalt. Regionsudvalget kan støtte overordnede, relevante nøgletal om nationale uddannelsessystemer for at kunne udveksle erfaringer om god praksis.

2.1.11. (ad 6c)) Regionsudvalget finder det positivt, at europæisk ekspertise stilles til rådighed for medlemsstaterne. Udvalget henstiller i den forbindelse, at de nationale deltagere i det europæiske netværk udpeges på baggrund af konkrete erfaringer og daglig kontakt med evalueringsarbejde i skoleundervisning. Det vil oftest være repræsentanter fra de lokale og regionale myndigheder, der har disse konkrete erfaringer, herunder eksperter fra organisationer, der repræsenterer det lokale og regionale niveau.

2.2. Vedrørende opfordringerne til Kommissionen

a) Overordnede bemærkninger til punkterne II 1, 2 og 3

2.2.1. I forbindelse med opfordringerne til Kommissionen om tæt samarbejde med medlemsstaterne og om etablering af database og forelæggelse af en rapport hvert tredje år om udviklingen af evalueringssystemerne vil Regionsudvalget gerne overordnet give udtryk for en positiv holdning over for samarbejde og erfaringsudveksling om kvalitetsudvikling. Regionsudvalget finder det i den forbindelse relevant at indsamle gode eksempler på "bedste praksis", samt at de er tilgængelige på Internettet. Regionsudvalget kan også støtte, at medlemsstaterne på rimelig og overkommelig vis dokumenterer udvikling af forskellige evalueringsmodeller.

b) Konkrete bemærkninger til punkterne II 1, 2 og 3

2.2.2. (ad II1) Regionsudvalget vil gerne erindre om, at lokale og regionale myndigheder i mange medlemsstater har udstrakt kompetence på uddannelsesområdet og derfor også er i besiddelse af nødvendig erfaring inden for kvalitetsvurdering og kvalitetssikring. Derfor foreslår Regionsudvalget, at repræsentanter for lokale og regionale myndigheder indrages i et nærmere samarbejde om den i punkt II1 nævnte netværksdannelse. Som nævnt tidligere i dette dokument er nedefra og op tænkningen vigtig, hvis evalueringsprocessen som forudsætning for, at innovation og læring skal lykkes. Regionsudvalget understreger hermed, at det er vigtigt for evalueringsarbejdet at støtte udviklingen på det lokale og regionale niveau.

2.2.3. (ad II2) Regionsudvalget foreslår, at databasen, som er anført i henstillingens pkt. II.2, kun indeholder eksempler på modeller for selvevaluering samt eksempler på bedste praksis indenfor skole/selvevaluering. Databasen bør bestå af ikke-kommercielle modeller og erfaringer, der er direkte tilgængelige for skolerne, og det bør også være muligt for skolerne direkte at kunne indlægge deres egne erfaringer. Regionsudvalget ønsker hermed at pointere, at det er positivt at samle forskellige evalueringsmodeller, som skoler og lokale og regionale myndigheder kan lade sig inspirere af. Regionsudvalget ønsker i den forbindelse samtidig at markere, at det er uhensigtsmæssigt at opstille top-down kvalitetsindikatorer, som ingen aktører på det lokale og regionale niveau har medejerskab til.

2.2.4. (ad II3) Regionsudvalget foreslår, at den rapport, som skal udarbejdes hver tredje år som anført i henstillingens pkt. II.3, kun indeholder data om udviklingen i evalueringssystemerne for kvaliteten i medlemsstaterne og om de europæiske samarbejdsbestræbelser på dette område. Rapporten bør ikke indeholde en oplistning af resultater målt i forhold til opstillede europæiske kvalitetsindikatorer.

Bruxelles, den 15. juni 2000.

Jos Chabert

Formand for

Regionsudvalget

(1) EFT C 116 af 14.4.1997, s. 98.

(2) EFT C 64 af 27.2.1998, s. 76.